Lp Kristina Jaroševitš

Terviseameti Põhja regionaalosakond Teie: 03.12.2024 nr 9.3-4/24/11227-2

kristina.jarosevits@terviseamet.ee Meie: 16.01.2025 nr 7

**Väo VIII lubjakivikarjääri keskkonnamõju hindamise programmi eelnõu**

Esitasite asjaomase asutusena seisukoha Väo VIII lubjakivikarjääri rajamise ja töötamisega kaasneva keskkonnamõju hindamise programmi kohta. Vastame siinkohal Teie kirjas toodule:

1. *Amet on tutvunud esitatud materjalidega ning on seisukohal, et sõltuvalt karjääri tulevase toimimisega on oluline pöörata tähelepanu karjääri tekitatavale kaudsele mõjule. Amet täpsustab, et kuigi karjääri vahetus läheduses elamualasid ei paikne, saab tõenäoliselt üheks peamiseks häirivaks müratekitajaks materjali väljaveol tekkiv liiklus. Seega on oluline kaardistada, kas lisanduvast liikluskoormusest tulenevalt oleks mõjutatavate elamualade kaitseks liiklusmüra eest tarvis rajada täiendavaid müratõkkeid või täiendada olemasolevaid. Amet juhib tähelepanu, et lisaks keskmisele liiklussagedusele tuleks hinnata ka maksimaalseid liiklusmüra tasemeid ning asjakohasel juhul ka raskeveokite tekitavat võimalikku vibratsiooni sõidutee läheduses asuvatele eluhoonetele. Samuti juhib amet tähelepanu, et kaevandamisel kasutatava tehnoloogia ja tehnika kirjeldusest lähtuvalt tuleks lisaks liiklus- ja tööstusmüra tasemetele vajadusel modelleerida ka impulssmüra tasemeid. Ekspertrühma koosseisule ametil vastuväiteid ei ole.*

KMH programmis on toodud, et hinnatakse kavandatava tegevusega kaasnevat liikluskoormuse kasvu väljaveoks kasutatavatel teedel. Seejuures modelleeritakse ka liiklusest tingitud müratasemete levikut modelleerimise teel. Arvestades, et programmis toodud peamise väljaveomarsruudi (karjäärist põhjasuunas Betooni tn, Paneeli tn kuni Peterburi teeni) ning alternatiivse veomarsruudi (idasuunas Linnaaru tee, Varivere tee kuni Tallinna ringteeni) läheduses ei paikne ühtegi elamuala ega majapidamist vahetult (~50 m) tee kõrval, ei mõjuta liiklusega kaasnev müratase olemasolevaid elamualasid ega kohalikke elanikke. Seetõttu ei ole tegevuse mõju hindamine elamualadele asjakohane. Transpordiga kaasnev vibratsioon kõvakattega teelt liiklemisel ei ole olulise mõjuga. Vastavalt keskkonnaministri määrusele nr 71 rakendatakse impulssmüra piirväärtusena asjakohase mürakategooria tööstusmüra normtaset, mida KMH aruandes ka hinnatakse.

Lugupidamisega

*/allkirjastatud digitaalselt/*

Ole Sein

Juhatuse liige

Eesti Killustik OÜ